SU'en på kandidatuddannelser skal være et lån. Der skal laves ét- og to-årige kandidatuddannelser. Og så skal karakterkravet på alle bacheloruddannelser ligge på ni. Det er bare nogle af regeringens reformkommissions forslag, som blev præsenteret tirsdag. Flere af de tanker vækker frustration hos Studentersamfundet på Aalborg Universitet. - Jeg blev skuffet, da jeg hørte dem. Det er en følelse af afmagt overfor, at det rammer de studerende, siger Sebastian Hoff, der er studenterpolitisk ordfører hos Studentersamfundet. Imod SU som et lån Kommissionen blev nedsat af regeringen for at komme med forslag til reformer, der kan styrke den danske økonomi og det danske samfund uden at øge uligheden. Den første rapport blev udgivet tirsdag. Hos Studentersamfundet kan de ikke stå inde for flere af kommissionens forslag. Et af dem er blandt andet, at SU'en på kandidatuddannelser - de to år der kommer efter bachelor - skal optages som et lån. - Det er dybt problematisk, fordi vi altid har kæmpet for lige vilkår. SU'en kan bryde den sociale arv, og den mulighed fratager man, hvis man gør det her, siger Sebastian Hoff. Regeringen tager afstand Der gik også kun 10 minutter, fra kommissionens forslag kom ud, til regeringen tog afstand fra at gøre SU'en til et lån. På Twitter skriver uddannelses- og forskningsminister Jesper Petersen (S): - Reformkommissionens første rapport er udgivet. Det er ikke et udspil fra regeringen. De rejste problemstillinger om uddannelse, arbejdsmarked, optagesystem med videre fortjener overvejelse og debat. Det kendte forslag om omlægning af kandidat-SU til lån er ikke på mit tegnebræt. Skaber et A- og B-hold Reformkommissionen foreslår også, at der skal laves en ét- og to-årig kandidatuddannelse, og ifølge Studentersamfundet vil det ikke fungere i praksis, fordi arbejdsgiverne altid vil gå efter dem med en længere kandidatuddannelse. - Det skaber et A- og B-hold, hvor A-holdet kan tage den to-årige uddannelse, mens B-holdet kun kan tage den ét-årige uddannelse, siger Sebastian Hoff. Forslag flytter bare presset Et andet forslag fra kommissionen er at gøre op med karaktertyranniet ved at sige, at kravet for alle bacheloruddannelser skal ligge på karakteren ni. Men for Studentersamfundet giver det heller ikke mening. - Hvis de studerende så skal optages gennem optagelsesprøver, har man bare lagt presset et andet sted, og de studerende har aldrig været mere stressede end i dag, siger Sebastian Hoff. På sin Facebookside tager Studentersamfundet afstand til flere af reformkommissionens forslag:

Opsummering:
Studentersamfundet hos Aalborg Universitet mener, at flere af reformkommissionens forslag er med til at skabe ulige vilkår.